《次朱必先与师是唱酬韵》
宋代·陈造

男子负抱成蹉跎，唾壶自击商声歌。
此声此意谁解领，政用折柬招羊何。
人言百里半九十，它日聪明嗟不及。
云衢掎袂梦空劳，神武挂冠吾已必。
久要但有穷鬼随，此鬼亦使文怪奇。
推敲惯尝京尹怒，登临肯兴赋客悲。
蚕蚁可浴牛可饭，农家星候知昏旦。
不妨婢子办黄细，更贷邻僧供白粲。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。